EA ขึ้นแท่นหุ้นใหญ่ BYD เดินหน้าบุกตลาด “บัสไฟฟ้า” เต็มสูบ
บอร์ด EA อนุมัติ EMH เข้าซื้อหุ้นเพิ่มทุน BYD ขึ้นแท่นผู้ถือหุ้นใหญ่ พร้อมอนุมัติให้ ETH โอนขายกิจการทั้งหมดให้ TSB หวังสนับสนุนโอกาสการเติบโต สร้างยอดขายรถโดยสารพลังงานไฟฟ้าเพิ่มมากขึ้น ดันอนาคตโตก้าวกระโดด
บอร์ด EA อนุมัติ EMH เข้าซื้อหุ้นเพิ่มทุน BYD ขึ้นแท่นผู้ถือหุ้นใหญ่ พร้อมอนุมัติให้ ETH โอนขายกิจการทั้งหมดให้ TSB หวังสนับสนุนโอกาสการเติบโต สร้างยอดขายรถโดยสารพลังงานไฟฟ้าเพิ่มมากขึ้น ดันอนาคตโตก้าวกระโดด
1 ส.ค. 2565

นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า ที่ประชุมคณะกรรมการของบริษัท ครั้งพิเศษที่ 2/2565 เมื่อวันที่ 30 มิถุนายน 2565 ได้พิจารณาและมีมติสำคัญ โดยอนุมัติให้ บริษัท อีเอ โมบิลิตี โฮลดิง จำกัด (EMH) ซึ่งเป็นบริษัทย่อยของบริษัทฯ เข้าลงทุนใน บริษัทหลักทรัพย์ บียอนด์ จำกัด (มหาชน) หรือ BYD, บริษัท เอซ อินคอร์ปอเรชั่น จำกัด (ACE) และบริษัท ไทย สมายล์ บัส จำกัด (TSB) โดยการเข้าซื้อหุ้นสามัญเพิ่มทุนให้แก่บุคคลในวงจำกัด (Private Placement หรือ PP) ออกโดย BYD ในสัดส่วน 23.63 %ของทุนชำระแล้วของ BYD ภายหลังการเพิ่มทุน
ทั้งนี้ EMH จะเข้าซื้อหุ้นสามัญเพิ่มทุนให้แก่บุคคลในวงจำกัดของ BYD จำนวน 990,800,000 หุ้น มูลค่าที่ตราไว้หุ้นละ 5 บาท หรือคิดเป็น 23.63% ของทุนชำระแล้วของ BYD ภายหลังการเพิ่มทุน ในราคาหุ้นละ 7.062 บาท คิดเป็นมูลค่าซื้อหุ้นเพิ่มทุน 6,997,029,600 บาท โดยบริษัทฯ จะชำระค่าจองซื้อหุ้นเป็นเงินสด และ/หรือเช็คให้แก่ BYD ทั้งจำนวนในคราวเดียว
ทั้งนี้ ในปัจจุบัน BYD เป็นบริษัทจดทะเบียนในตลาดหลักทรัพย์ฯ ประกอบธุรกิจหลักเป็นนายหน้าซื้อขายหลักทรัพย์ และสัญญาซื้อขายล่วงหน้า โดยมีการถือหุ้น 2 บริษัทย่อย ประกอบด้วย บริษัท เอซ อินคอร์ปอเรชั่น จำกัด (ACE)ประกอบธุรกิจหลักในการเข้าถือหุ้นในบริษัทจำกัด และ/หรือ บริษัทมหาชน จำกัด โดยมี BYD ถือหุ้นในสัดส่วน 49% และบุคคลอื่นถือหุ้นในอัตรา 51% และถือหุ้นในบริษัท ไทย สมายล์ บัส จำกัด (TSB) ประกอบธุรกิจหลักในการให้บริการรถโดยสารไฟฟ้าประจำทางในเขตกรุงเทพและปริมณฑล โดยมี ACE เป็นผู้ถือหุ้นในสัดส่วน 100% โดยภายหลังจากการเข้าซื้อหุ้นเพิ่มทุนใน BYD โดย EMH จะทำให้ EA เข้าเป็นผู้ถือหุ้นทางอ้อมของกลุ่มบริษัทดังกล่าว
ขณะเดียวกัน คณะกรรมการได้อนุมัติให้ บริษัท อี ทรานสปอร์ต โฮลดิง จำกัด (ETH) ซึ่งเป็นบริษัทย่อยของ EA ทำรายการโอนกิจการของ ETH ภายใต้กระบวนการโอนกิจการทั้งหมด (Entire Business Transfer หรือ EBT) ให้แก่ TSB โดยในการโอนกิจการทั้งหมดที่ ETH มีอยู่ (สินทรัพย์ และหนี้สิน) ณ วันโอนกิจการ มีเพียงหุ้นสามัญของ บริษัท สมาร์ทบัส จำกัด (SMB) จำนวน 10,000,000 หุ้น มูลค่าที่ตราไว้ 100 บาทต่อหุ้น คิดเป็นสัดส่วน 99.99% ของจำนวนหุ้นที่ออกและชำระแล้วหุ้นสามัญของ บริษัท อี สมาร์ท ทรานสปอร์ต จำกัด (EST) จำนวน 40,100,000 หุ้น มูลค่าที่ตราไว้ 10 บาทต่อหุ้น คิดเป็นสัดส่วน 99.99% ของจำนวนหุ้นที่ออกและชำระแล้ว และเงินให้กู้ยืมแก่ SMB และ EST จำนวน 2,224,501,001.05 บาท และ 500,000,000 บาท ตามลำดับ ซึ่ง ETH จะรับค่าตอบแทนจากการโอนกิจการทั้งหมดด้วยเงินสด จำนวน 6,000,000,000 บาท จาก TSB
“สำหรับการเข้าลงทุนใน BYD จะทำให้บริษัทฯ ได้มาซึ่งพันธมิตรทางธุรกิจ ซึ่งก่อให้เกิดโอกาสในการเติบโตทางธุรกิจของบริษัทฯเนื่องจากการลงทุนในครั้งนี้ จะทำให้บริษัทฯ มีโอกาสในการสร้างยอดขายรถโดยสารพลังงานไฟฟ้าเพิ่มมากขึ้่น ซึ่งจะช่วยผลักดันการเติบโตในอนาคตได้อย่างก้าวกระโดด” นายอมร กล่าว